**Mândrie împietrită**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mândrie împietrită

...

Statui, spre glorificarea celor ce au fost,

Un fel de imitații, făcute să nu piară,

La fel de trecătoare, la fel de fără rost,

Mândrie împietrită, flacără de ceară!

...

O lume fără noimă, putredă și goală,

Cu virtuțile prinse-n cui pe cruce,

O lume pentru fală, o lume ce se duce,

Mândrie împietrită, flacără de ceară!

...

Chip de lut sub daltă cu inima de piatră

Născut să fie sieși și cerului povară,

Acesta este omul, ființă idolatră,

Mândrie împietrită, flacără de ceară!

...

Statui li se ridică acelor glorioși,

Întru a lor slavă de odinioară,

Atât de pomeniți, cu cât mai sângeroși,

Mândrie împietrită, flacără de ceară!